CELEX: 32022R0992
Language: ro
Date: 2022-06-08 00:00:00
Title: Regulamentul (UE) 2022/992 al Parlamentului European și al Consiliului din 8 iunie 2022 de modificare a Regulamentului (UE) 2016/1628 în ceea ce privește prelungirea competenței conferite Comisiei de a adopta acte delegate (Text cu relevanță pentru SEE)

27.6.2022   
               
               
                  RO
               
               
                  Jurnalul Oficial al Uniunii Europene
               
               
                  L 169/43
               
            
         REGULAMENTUL (UE) 2022/992 AL PARLAMENTULUI EUROPEAN ȘI AL CONSILIULUI
         din 8 iunie 2022
         de modificare a Regulamentului (UE) 2016/1628 în ceea ce privește prelungirea competenței conferite Comisiei de a adopta acte delegate
         (Text cu relevanță pentru SEE)
         PARLAMENTUL EUROPEAN ȘI CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 114,
         având în vedere propunerea Comisiei Europene,
         după transmiterea proiectului de act legislativ către parlamentele naționale,
         având în vedere avizul Comitetului Economic și Social European (1),
         hotărând în conformitate cu procedura legislativă ordinară (2),
         întrucât:
         
                     (1)
                  
                  
                     Regulamentul (UE) 2016/1628 al Parlamentului European și al Consiliului (3) stabilește dispoziții esențiale privind emisiile de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră și conferă Comisiei competența de a stabili prin acte delegate anumite specificații tehnice detaliate. Articolul 55 alineatul (2) din regulamentul respectiv i-a conferit Comisiei competența respectivă pentru o perioadă limitată de cinci ani. Perioada respectivă a expirat la 6 octombrie 2021. Este necesar să se actualizeze unele dintre actele delegate respective pentru a reflecta progresul tehnic și să se introducă alte modificări în conformitate cu competența conferită, inclusiv cu privire la un act delegat care să stabilească cerințe privind monitorizarea în circulație pentru motoarele cu ardere internă instalate pe echipamentele mobile fără destinație rutieră. De asemenea, ar trebui să poată fi adoptate noi acte delegate în conformitate cu competența conferită. Prin urmare, competența de a adopta acte delegate conferită Comisiei ar trebui să fie prelungită și ar trebui să se prevadă posibilitatea unor prelungiri ulterioare.
                  
               
                     (2)
                  
                  
                     Prin urmare, Regulamentul (UE) 2016/1628 ar trebui să fie modificat în consecință.
                  
               
                     (3)
                  
                  
                     Întrucât obiectivul prezentului regulament nu poate fi realizat în mod satisfăcător de către statele membre, dar, având în vedere efectele sale, acesta poate fi realizat mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană. În conformitate cu principiul proporționalității, astfel cum este prevăzut la articolul respectiv, prezentul regulament nu depășește ceea ce este necesar pentru realizarea obiectivului respectiv,
                  
               ADOPTĂ PREZENTUL REGULAMENT:
         
            Articolul 1
            La articolul 55 din Regulamentul (UE) 2016/1628, alineatul (2) se înlocuiește cu următorul text:
            
               
                  „(2)   Competența de a adopta acte delegate menționată la articolul 19 alineatul (2), articolul 24 alineatul (11), articolul 25 alineatul (4), articolul 26 alineatul (6), articolul 34 alineatul (9), articolul 42 alineatul (4), articolul 43 alineatul (5) și articolul 48 se conferă Comisiei pe o perioadă de zece ani de la data de 6 octombrie 2016. Comisia elaborează un raport privind delegarea de competențe cel târziu la 6 ianuarie 2026 și cu cel puțin nouă luni înainte de încheierea fiecărei perioade ulterioare de cinci ani. Delegarea de competențe se prelungește tacit cu perioade de cinci ani, cu excepția cazului în care Parlamentul European sau Consiliul se opune prelungirii respective cu cel puțin trei luni înainte de încheierea fiecărei perioade.”
               
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Strasbourg, 8 iunie 2022.
            
               
                  Pentru Parlamentul European
               
               
                  Președinta
               
               R. METSOLA
            
            
               
                  Pentru Consiliu
               
               
                  Președintele
               
               C. BEAUNE
            
         
         
            (1)  Avizul din 18 mai 2022 (nepublicat încă în Jurnalul Oficial).
         
            (2)  Poziția Parlamentului European din 19 mai 2022 (nepublicată încă în Jurnalul Oficial) și Decizia Consiliului din 2 iunie 2022.
         
            (3)  Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (JO L 252, 16.9.2016, p. 53).